Tokoh Muslim 


IMAM NAWAWI 


IMAM NAWAWI (631H-676H = 1233-1277 M) 

Namanya ialah Muhyiddin Abu Zakaria Yahya bin Syirfu al Nawawi. Dilahirkan di 
Nawa sebuah wilayah di Damsyik Syam pada bulan Muharram tahun 631 Hijrah. 
Kebolehan menghafaz Al-Quran sejak kecil lagi. Pada tahun 649 Hijrah, ketika 
berusia lingkungan sembilan belas tahun telah pergi ke kota Damsyik untuk 
belajar. Mendalami ilmu di madrasah al-Ruwahiyyah atas tanggungan madrasah 
itu sendiri. 

Karangannya adalah banyak, di antaranya yang terkenal ialah kitab-kitab syarah 
sahih muslim, Riyadhus Salihin, Al-Adhkar, Al-Tibyan fi adab hamalat al-Quran, 
al-lrsyad wa al-Taqrib fi ‘Ulum al-Hadith, al-Aidah fi Manasik al-Hajj, Syarah 
Muhazzab, al-Raudah, Tahdhib al-Asma’ wa al-Lughat, al-Minhaj dan Matan al- 
Arbain. Antara kitabnya yang begitu popular dalam pengajian ilmu ialah Matan al- 
Arbain (hadis 40), Riyadhus Salihin, Syarah Sahih Muslim dan al-Adhkar. 

Kehidupannya dihabiskan kepada bakti dan khidmat suci terhadap penyebaran 
dam perkembangan ilmu pengetahuan Islam. Makan minumnya hanya sekali 
dalam sehari, sekadar memelihara kesihatan badannya. Juga tidak sanagat 
menghiraukan akan soal pemakaian dan perhiasan, cukuplah apa yang 
memadai sahaja. Tidak juga gemar akan makan buah-buahan kerana khuatir 
akan mengantuk yang akan mengganggu tugas sehariannya. 

Seorang yang begitu bertakwa menurut erti kata sepenuhnya, wara’nya dan 
kebersihan jiwanya. Seorang ulama’ yang amatlah suka ditemui. Ada juga 
riwayat yang mengatakan bahawa keengganan beliau untuk makan buah- 
buahan di Damsyik itu bukan hanya khuatir akan mengantuk tetapi kerana buah- 
buahan di Damsyik dikala itu terlalu banyak mengandungi syubhat. 

Sepanjang hayatnya sentiasa istiqamah dalam menjalankan kewajipan 
menyebarkan ilmu dengan mengajar dan mengarang di samping senantiasa 
beribadah di tengah-tengah suasana hidup yang serba kekurangan, sehingga 
hidupnya dilingkungi oleh usaha dan amal saleh terhadap agama, masyarakat 
dan umat. 

Beliau pernah diusir keluar dari negeri Syam oleh sultan al-Malik al-Zahir yang 
tidak senang akan fatwa yang dikeluarkan olehnya. Beliau bukanlah seorang 
ulama’ yang mencari kebenaran untuk dirinya sahaja, beliau hidup di dalam 
masyarakat. Beliau tidak menjual ilmu yang dimiliki dengan harta benda dunia. 
Beliau mencurahkan ilmu kepada masyarakat ummat. Beliau memimpin ummat 
bukan ummat yang memimpin beliau. Mengeluarkan fatwa tanpa memandang 

sesiapa, walaupun fatwanya itu meyusahkan kedudukannya. Inilah contoh 
ulama’ pewaris nabi (warithatul anbiya’). 

Sepanjang hayatnya banyak menulis, mengarang, mengajar dan menasihat. 
Inilah yang telah mengangkat ketinggian peribadinya dan dikagumi. Imam 
Nawawi wafat pada 24 Rejab 676 Hijrah, dan dimakamkan di Nawa, setelah 
sekian lama beliau hidup dengan membujang tidak beristeri di tengah-tengah 
suasana masyarakat Damsyik dan telah berjaya menyumbangkan tenaga fikiran 
dan ‘ilmunya kepada agama Islam dan umatnya. Sekianlah, mudah-mudahan 
Allah melimpahkan rahmatnya ke atas beliau. Amin. 


FATWA IMAM NAWAWI YANG MENGGEMPARKAN 

Menurut riwayat bahawa apabila baginda sultan al-Malik al-Zahir telah 
mengadakan persiapan perang untuk memerangi orang-orang Tatar (monggol) 
lalu digunakanlah fatwa ‘ulama yang mengharuskan mengambil harta rakyat 
untuk kepentingan perang melawan musuh. ‘Ulama fiqh negeri Syam telah 
menulis menerangkan fatwa tersebut, tetapi baginda belum merasa senang hati 
kalau imam Nawawi tidak memberi fatwanya. Lalu baginda bertitah “Masih 
adakah lagi orang lain”. “Masih ada, al-Syaikh Muhyiddin al-Nawawi” - demikian 
jawapan yang disampaikan kepada baginda. 

Kemudian baginda menjemput Imam Nawawi dan meminta beliau memberi 
fatwanya bersama ‘ulama fiqh mengenai pengambilan harta rakyat untuk 
peperangan. Beliau berterus terang tidak mahu memberi fatwanya dan enggan. 
Baginda bertanya: “Apakah sebabnya beliau enggan?” Lalu beliau memberi 
penjelasan mengapa beliau terpaksa menerangkan sikapnya dan keenggannya 
memfatwakan sama seperti para ‘ulama. Beliau dalam penjelasan kepada 
baginda menerangkan seperti berikut! Ampun Tuanku! Adalah patik 
sememangnya mengetahui dengan sesungguhnya bahwasanya tuanku adalah 
dahulunya seorang tawanan tidak ada sebarang harta benda. Tetapi pertolongan 
Allah telah dilimpahkan kurnianya kepada tuanku dengan dijadikan tuanku 
seorang raja. Ampun Tuanku! Adalah patik telah mendengar bahawanya tuanku 
ada memiliki seribu orang hamab tiap-tiap seorang ada mempunyai beberapa 
ketul emas. Manakala dua ratus orang khadam wanita milik tunaku, masing- 
masing mempunyai perhiasan yang bernilai. Andaikata tuanku sendirian 
membelanjakan kesemua itu untuk keperluan pernag sehingga mereka tidak lagi 
mempunyai barang-barang itu, maka patik bersedia memberi fatwa untuk 
membenarkan tuanku mengambil harta rakyat. 

Kesimpulannya, beliau berfatwa tidak membenarkan baginda mengambil harta 
rakyat selama kekayaannya sendiri masih dapat dipergunakan. Baginda al-Malik 
al-Zahir murka kepadanya kerana fatwanya yang amat menggemparkan 

Imam Nawawi 

www.imamsutj'isno. blogspot.com 2 ] 


Tokoh Muslim 


sehingga baginda mengeluarkan perintah supaya beliau segera keluar dari 
Damsyik. Imam Nawawi terima saja perintah pengusirannya itu dengan nada 
yang tenang. Lalu beliau pun keluar ke Nawa. Para ‘ulama Syam telah berusaha 
menjemput beliau balik semula ke Damsyik, tetapi beliau enggan dengan 
berkata: “Saya tidak akan balik ke Damsyik selama baginda masih berkuasa”. 

(Sumber rujukan asal, HADIS EMPAT PULUH, Cetakan Dewan Pustaka Fajar) 

Sumber : http://islam.blogsome.com 

